Roman – 12.10.2025

***Scrisoare Deschisă***

**Cu ocazia Celei de-a 99-a Zi Mondială a Misiunilor**

*„****MISIONARI AI SPERANȚEI ÎNTRE NEAMURI****”*

*Dragi confrați preoți,*

*Dragi persoane consacrate,*

*Iubiți frați și surori în Cristos,*

Ne aflăm în pragul ***Zilei Mondiale a Misiunilor*** din anul jubiliar ***2025*** și moto-ul acestei zile ne invită să fim „***Misionari ai speranței între neamuri***”.

Este fundamental, ne spune Sfântul Părinte în mesajul său pentru această zi, să conștientizăm faptul că noi, „comunitatea celor botezați”, suntem chemați să pășim pe urmele lui Isus Cristos, fiind „mesageri și constructori ai speranței”. Această speranță este strâns legată de învierea lui Cristos, cel care a învins răul, a învins moartea.

Pentru a trăi această dimensiune de misionari ai speranței, mesajul Sfântului Părinte ne indică trei pași: primul pas este acela de a rămâne mereu „pe urmele lui Cristos, speranța noastră”; al doilea pas este acela al conștientizării faptului că noi, „creștinii, suntem purtători și constructori ai speranței între neamuri”; iar al treilea pas este acela al angajamentului personal, comunitar și eclezial de „a reînnoi misiunea speranței”.

Activitatea misionară și invitația de a oferi lumii speranță își află rădăcina în Isus Cristos, „centrul istoriei” și „împlinirea mântuirii pentru toți”. El este cel care ne învață să trecem prin viață „făcând bine și vindecându-i pe toți” (cf. Fap 10,38), oferind speranță mai ales prin puterea extraordinară a încrederii în Dumnezeu Tatăl, „ascultând cu încredere totală de proiectul său”. Suntem purtători și constructori ai speranței între neamuri doar dacă rămânem mereu înrădăcinați în El.

Dieceza noastră de Iași, asemenea întregii Biserici, se recunoaște drept o „comunitate a discipolilor-misionari ai lui Cristos” și caută să prelungească această misiune, oferind sprijinul ei concret, atât prin misionarii trimiși în Kenya, Coasta de Fildeș și Panama, dar și prin rugăciunile și generozitatea credincioșilor.

Le mulțumim pe această cale preoților misionari, care dau mărturie despre Isus Cristos în țările de misiune. Vă mulțumim și vouă tuturor - preoți, persoane consacrate și credincioși - din dieceză, pentru spiritul misionar și pentru toată munca de evanghelizare pe care o desfășurați în parohie, în familie, la școală, la locul de muncă, oriunde vă aflați, dând dovadă de speranță în Dumnezeu. Vă mulțumim și pentru faptul că susțineți atât de mult misiunile noastre cu rugăciunea și renunțarea dumneavoastră.

***Vă invităm ca în Ziua Mondială a Misiunilor să ne alăturăm Bisericii Universale și Sfântului Părinte, ajutând și noi misiunile cu rugăciunea și oferta noastră, mai ales susținând colecta destinată Operelor Pontificale Misionare.***

Sfântă Fecioară Maria, Regina Misiunilor, să ne ocrotească și să ne apere pe toți!

Pr. Florin-Petru Sescu

*director al Centrului Misionar Diecezan*

+ PS. Petru Sescu

*Episcop auxiliar al Diecezei de Iași*

***+ PS. Iosif Păuleț***

***Episcop al Diecezei de Iași***